Вячаслаў Васілевіч Багдановіч

**Вячасла́ў Васі́левіч Багдано́віч** (1878, Дзісна — 1939?) — беларускі рэлігійны і грамадска-палітычны дзеяч, праваслаўны багаслоў, публіцыст.

## Біяграфія 
Сын святара Васілія Багдановіча і брат педагогаў Анатолія і Генадзя Багдановічаў. Бацька Глеба Багдановіча.

Скончыў Віцебскую духоўную семінарыю, Кіеўскую духоўную акадэмію са ступенню кандыдата багаслоўя (1903). З 6 лістапада 1903 года выкладчык біблейскай і царкоўнай гісторыі ў Віцебскай праваслаўнай семінарыі. З 18 мая 1907 года інспектар Мінскай, з восені 1907 года Літоўскай (Віленскай) духоўных семінарыяў. У 1915 годзе эвакуіраваўся з семінарыяй у Разань. У 1919 годзе вярнуўся ў Вільню, прызначаны рэктарам семінарыі.

Удзельнічаў у Памесным Саборы Расійскай (Рускай) праваслаўнай царквы (1917—1918), член II, VII, XIII, XX аддзелаў. Аўтар алоўкавых партрэтаў сабаран. Напісаў аб саборы некалькі спецыяльных артыкулаў і надрукаваў дзённік удзельніка Сабора. 

. Трапіўшы ў фонды БДАМЛМ, быў памылкова атрыбутаваны як партрэт Каруся Каганца.]]
Быў адказным рэдактарам «Литовских Епархиальных Ведомостей» з 1919 да 20 кастрычніка 1922 года, калі пастановай Віленскай духоўнай кансісторыі выданне было зачынена. У верасні 1921 года ўступіў у Таварыства беларускай школы. Захоўваючы вернасць Патрыярху, адмовіўся прыняць аўтакефалію Польскай царквы, за што пастановай архіепіскапа Варшаўскага Георгія звольнены з пасады рэктара семінарыі і рэдактара «Литовских Епархиальных Ведомостей». У кастрычніку 1922 года арыштаваны польскімі ўладамі з архіепіскапам Літоўскім і Віленскім Елеўферыем (Богаяўленскім) і вывезены ў Кракаў. Мітрапалітам Дзіянісіем адлучаны ад Польскай аўтакефальнай царквы.

У канцы 1922 года абраны ў сенат Польскай Рэспублікі. Актыўны змагар за правы беларусаў у Польшчы. Паводле даных польскай палітычнай паліцыі (1924), Багдановіч адкрыта прапаноўваў байкатаваць выбары ў польскі Сойм. У 1930 годзе абраны сенатарам на другі тэрмін. Са святаром Лукой Голадам арганізаваў у Вільні адзіны ва ўсёй Польшчы праваслаўны прыход, які падпарадкоўваўся патрыярху Ціхану і служыў у ім псаломшчыкам (1924—1936). Пасля дзесяцігадовага існавання Патрыяршая абшчына ў Вільні адміністрацыйнымі ўладамі была разгромлена, а яе храм апячатаны (1936). Выступаючы ў сенаце (1929) паведаміў пра сапраўднае становішча Праваслаўнай царквы, пра гвалт, канфіскацыю маёмасці, нацыянальныя прыцясненні. З 1930 года выкладаў у Віленскай рускай гімназіі імя А. Пушкіна і ў жаночым епархіяльным вучылішчы.

Вядомы і як кампазітар, аўтар музыкі да некалькіх рамансаў на словы А.&nbsp;Пшчолкі. Паводле звестак А.&nbsp;Клімовіча, у 1920-я гады яму прыпісвалася аўтарства раманса «Зорка Венера» на словы М.&nbsp;Багдановіча.

У 1920—1930-я гады член Беларускага нацыянальнага камітэта (БНК) у Вільні. Паводле паліцэйскіх справаздач 1924 года, Багдановіч выкарыстоўваў свой уплыў як рэктара і цесныя сувязі, каб па ініцыятыве Антона Луцкевіча дапамагчы ўладкавацца ў Праваслаўную духоўную кансісторыю ад імя БНК іншаму беларускаму дзеячу — Мікалаю Красінскаму. Да 28 лістапада 1933 года старшыня Царкоўнай праваслаўнай камісіі пры БНК. Адзін з заснавальнікаў і кіраўнікоў Праваслаўнага беларускага дэмакратычнага аб’яднання ў Вільні, уваходзіў у Беларускі пасольскі клуб.

У 1939 арыштаваны польскай дэфензівай як праціўнік аўтакефаліі. Заключаны ў Віленскую турму, адкуль этапаваны ў Бяроза-Картузскі канцлагер. З наступам Чырвонай арміі ахова лагера ўцякла, і зняволеныя вызваліліся. Вярнуўшыся ў Вільню пасля прыходу савецкіх войскаў у верасні 1939 года, Багдановіч паспеў апублікаваць свае ўспаміны пра зняволенне ў польскім канцлагеры на старонках савецкай газеты «Віленская праўда».

Неўзабаве ў верасні 1939 года арыштаваны органамі НКУС. Паводле іншай крыніцы, арыштаваны 17 кастрычніка 1939 года і вывезены з Вільні органамі НКУС 23 кастрычніка 1939 года. Па заяве пракуратуры СССР сярод асуджаных не значыцца. Па прыватных сведчаннях, расстраляны ў Вілейскай турме НКВД неўзабаве пасля арышту.

На праваслаўных могілках парафіі Усіх Святых у Беластоку ўстаноўлены кенатаф Вячаслава Багдановіча.

## Крыніцы 
## Літаратура 
* 
* 
* 

## Спасылкі 
* Cmentarz w Białymstoku. Wiaczesław Bohdanowicz

Катэгорыя:Палітыкі Беларусі
Катэгорыя:Вязні Бяроза-Картузскага канцэнтрацыйнага лагера
Катэгорыя:Расстраляныя ў СССР
Катэгорыя:Рэпрэсаваныя ў Польскай Рэспубліцы (1918—1939)
Катэгорыя:Рэпрэсаваныя савецкай уладай
Катэгорыя:Зняволеныя Вілейскай турмы
Катэгорыя:Выпускнікі Віцебскай духоўнай семінарыі
Катэгорыя:Члены Беларускага пасольскага клуба
Катэгорыя:Члены Таварыства беларускай школы
Катэгорыя:Выкладчыкі Віцебскай духоўнай семінарыі
Катэгорыя:Выкладчыкі Віленскай духоўнай семінарыі
Катэгорыя:Пахаваныя ў Беластоку
Катэгорыя:Праваслаўныя багасловы Беларусі
Катэгорыя:Сенатары Польскай Рэспублікі (1922—1927)
Катэгорыя:Сенатары Польскай Рэспублікі (1930—1935)
Катэгорыя:Рэктары Віленскай духоўнай семінарыі
Катэгорыя:Нарадзіліся ў Дзісне